(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΣΤ΄

Πέμπτη 9 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 105ο Δημοτικό Σχολείο Αθηνών, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 10 Μαρτίου 2017, σελ.
3. Συζήτηση επικαίρων ερωτήσεων:
 α) Προς τον Υπουργό Παιδείας, σχετικά με τις αναγνωρίσεις του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης σε μεταπτυχιακά από ιδιωτικά πανεπιστήμια της Κύπρου και της Ιταλίας και τις συμπράξεις με ανώτατα εκπαιδευτικά ιδρύματα της χώρας μας, σελ.
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:

 i. σχετικά με την «πρωτοφανή καθυστέρηση στην απονομή νέων συντάξεων», σελ.
 ii. σχετικά με τις «προθέσεις του Υπουργείου για τροποποίηση του άρθρου 20 του ν. 4387/2016 περί περικοπής των συντάξεων», ακόμη και για ελάχιστο αγροτικό εισόδημα ή και αναστολή καταβολής σύνταξης για αιρετούς Αυτοδιοίκησης, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Οικονομικών, Διοικητικής Ανασυγκρότησης, Οικονομίας και Ανάπτυξης, ο Αναπληρωτής Υπουργός Οικονομικών, καθώς και η Υφυπουργός Οικονομικών κατέθεσαν στις 8.3.2017 σχέδιο νόμου: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις, σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

Β. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΚΕΓΚΕΡΟΓΛΟΥ Β. , σελ.
ΜΑΝΤΑΣ Χ. , σελ.
ΠΕΤΡΟΠΟΥΛΟΣ Α. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΣΤ΄

Πέμπτη 9 Μαρτίου 2017

Αθήνα, σήμερα στις 9 Μαρτίου 2017, ημέρα Πέμπτη και ώρα 9.30΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-3-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΕ΄ συνεδριάσεώς του, της Τετάρτης 8 Μαρτίου 2017, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για συνεργασία στον τομέα της γεωργίας και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

 (Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πέμπτη με αριθμό 525/24-2-2017 επίκαιρη ερώτηση δεύτερου κύκλου του Βουλευτή Ιωαννίνων του Συνασπισμού Ριζοσπαστικής Αριστεράς κ. Χρήστου Μαντά προς τον Υπουργό Παιδείας, Έρευνας και Θρησκευμάτων, σχετικά με τις αναγνωρίσεις του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης σε μεταπτυχιακά από ιδιωτικά πανεπιστήμια της Κύπρου και της Ιταλίας και τις συμπράξεις με ανώτατα εκπαιδευτικά ιδρύματα της χώρας μας.

Κύριε Μαντά, έχετε τον λόγο για δυο λεπτά.

**ΧΡΗΣΤΟΣ ΜΑΝΤΑΣ:** Κύριε Πρόεδρε, κύριε Υπουργέ, ανοίγω σήμερα με αυτή την ερώτησή μου, που είναι επίκαιρη, ένα ζήτημα που αφορά τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης, τον ΔΟΑΤΑΠ, ένα θέμα που το θεωρώ εξαιρετικά κρίσιμο και νομίζω ότι συνολικά για τη λειτουργία αυτού του Οργανισμού πρέπει να έχουμε και συνέχεια.

Θα γίνω πιο συγκεκριμένος: Κατ’ αρχάς η επικαιρότητα αυτής της ερώτησης προκύπτει από το ότι βγαίνουν συνεχώς θέσεις αναπληρωτών ειδικά στην Ειδική Αγωγή, για την οποία μετράνε πολύ οι μεταπτυχιακοί τίτλοι. Υπάρχουν, λοιπόν, πολλά δημοσιεύματα -σας τα αναφέρω και στην ερώτησή μου- που μιλάνε για έναν μεγάλο όγκο τίτλων σπουδών στις επιστήμες της Εκπαίδευσης και της Ειδικής Αγωγής και, σύμφωνα πάντα με αυτά τα δημοσιεύματα, αυτοί οι τίτλοι έχουν αποκτηθεί με τη μορφή της εξ αποστάσεως εκπαίδευσης, με σπουδές ενός έτους -πάντα σύμφωνα με τα δημοσιεύματα- από το ιδιωτικό πανεπιστήμιο της Λευκωσίας της Κύπρου αλλά και από πανεπιστήμιο της Ιταλίας και, μάλιστα, οι διαφημίσεις αναφέρουν ότι η διοργάνωση των σπουδών ρυθμίζεται από ιδιωτικούς φορείς στην Ελλάδα, ενώ για την περίπτωση της Κύπρου οι εξετάσεις και οι συναντήσεις λαμβάνουν χώρα αποκλειστικά στην Ελλάδα.

Τα ερωτήματα, λοιπόν, που προκύπτουν γι’ αυτούς τους τίτλους είναι τα εξής: Μπορείτε να μας πληροφορήσετε πόσος είναι αυτός ο όγκος και για πόσα μεταπτυχιακά μιλάμε; Μπορείτε να μας πληροφορήσετε αναφορικά με τους χρόνους που απαιτήθηκαν για τη λήψη των μεταπτυχιακών αυτών τίτλων και τη χρονική περίοδο κατά τη διάρκεια της οποίας αποκτήθηκαν και εν συνεχεία αναγνωρίστηκαν από τον ΔΟΑΤΑΠ; Πιο συγκεκριμένα, τα προγράμματα αυτά είναι δύο ετών, όπως προβλέπεται στον νόμο του Ελληνικού Ανοικτού Πανεπιστημίου ή οι χρόνοι έχουν συντμηθεί;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μου επιτρέψετε για ένα δευτερόλεπτο ακόμη να έχω τον λόγο για να ολοκληρώσω.

Επιπλέον, οι διαδικασίες εκπαίδευσης στα παραπάνω μεταπτυχιακά προγράμματα έγιναν με τους αντίστοιχους κανόνες του Ελληνικού Ανοικτού Πανεπιστημίου και αν ναι, πώς το τεκμηριώνουμε αυτό;

Ιστοσελίδες εκπαιδευτικού ενδιαφέροντος, τις οποίες επισκέπτονται νέες και νέοι, έχουν πάρα πολλές διαφημίσεις αναφορικά με αυτές τις σπουδές, διαφημίσεις που ευθέως αναφέρουν ότι οι εξετάσεις και οι συναντήσεις λαμβάνουν χώρα αποκλειστικά στην Ελλάδα. Είναι σύννομο αυτό; Δεν αποτελεί έμμεση παραβίαση του άρθρου 16 του Συντάγματος;

Αν πράγματι ισχύουν τα παραπάνω –και αυτό είναι πολύ κρίσιμο θέμα- δεν προκύπτει ανισοτιμία για τη διεκδίκηση των θέσεων των αναπληρωτών της Ειδικής Αγωγής για τους αποφοίτους του Ελληνικού Ανοικτού Πανεπιστημίου; Έχουν δοθεί οδηγίες στη νέα διοίκηση, που ανέλαβε από τον Νοέμβριο του 2016, όπως γνωρίζω, ώστε να διαχειριστεί τα παραπάνω ερωτήματα, προβλήματα ίσως, δεν ξέρω, και είναι εν γνώσει της νέας διοίκησης όλη αυτή η κατάσταση;

Τέλος, υπάρχει ένα ακόμη ζήτημα, το οποίο αφορά δύο δημόσια πανεπιστήμια. Τα πανεπιστήμια, λοιπόν, Πατρών και Πελοποννήσου έχουν συνάψει προγραμματικές συμβάσεις για τα εξ αποστάσεως προγράμματα αυτά με το εν λόγω ιδιωτικό ανώτατο εκπαιδευτικό ίδρυμα της Κύπρου.

Και το ερώτημα είναι το εξής: Επιτρέπεται από την κείμενη νομοθεσία της τριτοβάθμιας εκπαίδευσης στην Ελλάδα η διοργάνωση ή η συνδιοργάνωση μεταπτυχιακών με τη μορφή της εξ αποστάσεως εκπαίδευσης από άλλα ΑΕΙ εκτός του ΕΑΠ; Και αν ναι, τι σημαίνει αυτό για το θεσμικό πλαίσιο της εξ αποστάσεως εκπαίδευσης συνολικά;

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Μαντά, σας ευχαριστώ για την ερώτηση αυτή. Και λέω σας ευχαριστώ, γιατί προσπαθώντας να κάνουμε την προεργασία μας μαζί με τις υπηρεσίες, έχουμε βρει πράγματα, που δεν είναι καλά πράγματα. Θα σας πω ορισμένα από αυτά στα οποία έχουμε καταλήξει και τα υπόλοιπα είναι υπό διερεύνηση. Πάντως, ας κρατήσουμε, κύριε Πρόεδρε, το σύνολο αυτών που είπε ο κ. Μαντάς, από το οποίο προκύπτουν θέματα εκτός ακαδημαϊκής ηθικής τάξης.

Τι εννοώ λέγοντας εκτός ακαδημαϊκής ηθικής τάξης; Στην καλύτερη περίπτωση, πράγματα που δεν μελετήθηκαν τόσο πολύ, στη χειρότερη περίπτωση, πράγματα που είναι παράνομα.

Δυστυχώς, πρέπει να το δεχτώ αυτό ως προς το συνολικό κύκλωμα και το συνολικό πλαίσιο των εξ αποστάσεως προγραμμάτων. Με την παρούσα διοίκηση του ΔΟΑΤΑΠ έχουμε μια άριστη συνεργασία, για να δούμε κατ’ αρχάς πώς θα αναδιαρθρωθεί ο ΔΟΑΤΑΠ, ο οποίος, όπως ξέρετε, για πολλά χρόνια έχει ένα νομοθετικό καθεστώς το οποίο πρέπει σίγουρα να εκσυγχρονιστεί. Και είμαστε σε συνεργασία για να το κάνουμε και δεσμευόμαστε ότι θα φέρουμε στη Βουλή αυτές τις αλλαγές.

Τα σημαντικά, όμως, είναι τα άλλα που θίγετε στην ερώτησή σας.

Τα πτυχία αυτά είναι πέντε χιλιάδες τριακόσια, τι έγινε μέχρι το 2015 και τι έγινε μετά το 2015. Έχει μεγάλη σημασία να πούμε ότι δεν ακολουθούνται οι διαδικασίες του Ελληνικού Ανοικτού Πανεπιστημίου, αλλά ένα σύνολο άλλων διαδικασιών που ήταν αποτέλεσμα αλληλογραφίας με τα κυπριακά πανεπιστήμια και επανειλημμένων συνεδριάσεων του ΔΟΑΤΑΠ, ώστε να μπορέσει να τεκμηριωθεί κάποιου είδους κανονικότητα ως προς τις αναγνωρίσεις.

Έχετε απόλυτο δίκιο, το είδαμε κι εμείς και διερευνούμε τη χρήση του ΔΟΑΤΑΠ σε πολλές διαφημίσεις. Όμως, ξέρετε, είναι αυτό που σας είπα στην αρχή. Δεν μπορεί κανείς να δημιουργήσει ένα αστυνομικό πλέγμα και δεν είναι δυνατόν πράγματα που στην ακαδημαϊκή κοινότητα έχουν λυθεί εδώ και δεκαετίες -αμφότεροι είμαστε πανεπιστημιακοί και το ξέρετε κι εσείς- να τα βρίσκουμε πάλι μπροστά μας. Και αναφέρομαι στις διαφημίσεις.

Υπάρχει ένα πολύ σοβαρό ζήτημα με τα εξ αποστάσεως προγράμματα. Είχα δηλώσει και σε μια άλλη απάντηση σε συνάδελφο, ότι τα εξ αποστάσεως προγράμματα αν δεν νομοθετηθούν, μάλιστα πολύ αυστηρά, μπορεί να μας τινάξουν στον αέρα και ξέρω ακριβώς τι λέω. Διότι αυτή τη στιγμή δεν υπάρχει νομικό καθεστώς, δυστυχώς δεν υπάρχει και τίποτα που να τα απαγορεύει και έχουν παρθεί πρωτοβουλίες που εμένα προσωπικά με σοκάρουν, διότι αυτές οι πρωτοβουλίες έχουν γίνει στο όνομα της εξωστρέφειας, που όμως παίζουν με τις αγωνίες των οικογενειών μας, διότι με αυτόν τον τρόπο υπόσχονται διάφορα πτυχία και διάφορες επαγγελματικές δυνατότητες. Τη στιγμή, μάλιστα, που ο ΔΟΑΤΑΠ με δικές του διαδικασίες έχει επικυρώσει αυτά τα πτυχία, καταλαβαίνετε ότι υπάρχει αυτή η μεγάλη αδικία, στην οποία αναφερόσαστε εσείς, στους πίνακες για τους εκπαιδευτικούς –προσέξτε- της Ειδικής Αγωγής, δηλαδή στον πιο ευαίσθητο τομέα. Στα καλά καθούμενα, ενώ περίμενε κανείς να κανονικοποιήσει διάφορα άλλα θέματα, πρέπει να κανονικοποιήσει αυτόν, στο οποίον κατά τεκμήριο είναι μπλεγμένοι άνθρωποι που δείχνουν αυτή την ευαισθησία.

Εδώ, λοιπόν, θα είμαστε πάρα πολύ αυστηροί και -το ξέρετε, το έχουμε συζητήσει- σε λίγες εβδομάδες θα φέρουμε έναν νόμο που θα καθορίζει με μεγάλη αυστηρότητα τέτοιου είδους πράγματα ως προς τα μεταπτυχιακά. Για τα υπόλοιπα, θα δοθεί στα πανεπιστήμια η αυτοτέλεια και αυτονομία που πρέπει να δοθεί γι’ αυτά τα προγράμματα σπουδών. Όμως όχι να συνεχιστεί αυτό το πράγμα που γίνεται εκτός ελέγχου.

Στις 22 Μαρτίου θα επισκεφθώ την Κύπρο στο πλαίσιο της συνεδρίασης των Υπουργών Παιδείας της Ευρωπαϊκής Ένωσης, όπου μάλιστα το θέμα είναι «Δημοκρατία και Εκπαίδευση» και έχω ζητήσει μια κατ’ ιδίαν συνάντηση με τον Υπουργό Παιδείας της Κύπρου, όπου το πρώτο θέμα που θα του θέσω, μέσα στα τέσσερα-πέντε που έχω να του θέσω, είναι το θέμα αυτών των ιδρυμάτων και των προγραμμάτων σπουδών.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Παραμένει τώρα το πού θα βρουν το δίκιο τους αυτοί, οι μέχρι τώρα.

Ο κ. Μαντάς έχει τον λόγο.

**ΧΡΗΣΤΟΣ ΜΑΝΤΑΣ:** Κύριε Υπουργέ, χαίρομαι που κατ’ αρχάς αναγνωρίζετε ότι εδώ έχουμε ερωτηματικά τα οποία πρέπει να διερευνηθούν. Μάλιστα, θα επιμείνω σε μερικά, γιατί νομίζω ότι έχουν μια ιδιαίτερη αξία για να είναι αυτός ο χώρος, της αναγνώρισης δηλαδή, χωρίς σκιές.

Θέλω να διευκρινίσω απολύτως ότι προφανώς δεν είμαι αντίθετος και με αυτόν τον τύπο της εκπαίδευσης, όπως φαντάζομαι και εσείς. Όμως, χωρίς κανόνες, πράγματι, κινδυνεύουμε με τέτοιου είδους διαδικασίες που, αν θέλετε, αξιοποιούν και τις σύγχρονες τεχνολογίες κ.λπ., με αποτέλεσμα να μη γίνονται τα πράγματα έτσι όπως πρέπει να γίνονται, να μην ελέγχονται και να μας προκύπτουν προβλήματα. Περί αυτού πρόκειται.

Επίσης, νομίζω ότι είναι πολύ σωστό αυτό που είπατε -και είμαι και στη διάθεσή σας για συμβολή σε αυτό, όπως φαντάζομαι ότι είναι και πολλοί άλλοι συνάδελφοι με γνώση αυτών των χώρων- ότι πρέπει να εκσυγχρονίσουμε το πλαίσιο του ΔΟΑΤΑΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν μου επιτρέπετε, τελειώνω σε λίγο κύριε Πρόεδρε.

Θα σας πω ένα παράδειγμα -και θα το πω στη Βουλή- για να καταλάβουμε για ποιο πράγμα πρόκειται. Λόγω του ότι με τα ισχύοντα του ν.3328/2005 τα τριετή πτυχία της αλλοδαπής αναγνωρίζονται ως πτυχία ΤΕΙ και τα τετραετή ως πανεπιστημιακά, ακούστε πού οδηγείται ο Οργανισμός. Οδηγείται, λοιπόν, στην κρίση σπουδών που προέρχεται, παραδείγματος χάριν, από το ότι τα γερμανικά ΤΕΙ τα αναγνωρίζει ως πανεπιστημιακά, ενώ αντίστοιχες σπουδές, τριετή πτυχία της Οξφόρδης τα αναγνωρίζει ως ΤΕΙ.

Στρεβλώσεις τέτοιες μπορούμε να βρούμε πάρα πολλές. Όπως επίσης υπάρχει προφανής -τουλάχιστον έτσι φαίνεται- καθυστέρηση σε πτυχία από πολύ σοβαρά πανεπιστήμια του εξωτερικού, ενώ σε αυτό το συγκεκριμένο επίπεδο είδαμε μια επιτάχυνση. Είναι ένα ερώτημα.

Τελειώνοντας, κύριε Πρόεδρε, εγώ θα ζητούσα -θα δω πώς θα το κάνω- να δω και τις διαδικασίες αυτές, με τις οποίες κατέληξαν ότι χρειάζεται ένα έτος. Δεν ξέρω αν έκαναν αλληλογραφίες με την Κύπρο, τι ακριβώς έκαναν, πώς κατέληξαν να είναι ένα έτος και πώς κατέληξαν να είναι διαφορετικά από το ΕΑΠ.

Αυτό που επίσης μου κάνει εντύπωση είναι το ότι, από ό,τι βλέπω από τα ΦΕΚ, έχουμε δύο δημόσια πανεπιστήμια που έχουν υπογράψει προγραμματικές συμβάσεις που, αν δεν κάνω λάθος, η μια φτάνει μέχρι το 2021, 2022 και η άλλη μέχρι το 2023, 2024. Άρα πρέπει να σκύψουμε να δούμε και τη νομιμότητα βεβαίως -δεν φαντάζομαι ότι θα υπάρχει πρόβλημα σε αυτό- αλλά και την ουσία. Δηλαδή, θα ξεκινήσουμε μια τέτοια διαδικασία; Αυτό είναι το ερώτημα.

Αν είναι έτσι, εμείς, που έχουμε υπηρετήσει τα δημόσια πανεπιστήμια, πρέπει να το γνωρίζουμε, πρέπει να υπάρχει ισότιμη πληροφορία σε αυτό.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

**ΧΡΗΣΤΟΣ ΜΑΝΤΑΣ:** Τελειώνω, κύριε Πρόεδρε, και λέω ότι η διαδικασία αναγνώρισης είναι ένα ζήτημα εξαιρετικά ευαίσθητο και όσον αφορά το αποτέλεσμα που παράγει και όσον αφορά την ουσία. Διότι εδώ μιλήσατε ειδικά για την Ειδική Αγωγή και πόσο ανεπάρκεια υπάρχει.

Τελείωσα, κύριε Πρόεδρε.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, άκουσα το σχόλιό σας «πού να βρουν το δίκιο τους!» και πράγματι πρέπει να το βρουν και γι’ αυτό κάνουμε και αυτή τη συζήτηση.

Κύριε Μαντά, υπήρξαν τρεις συνεδριάσεις του Διοικητικού Συμβουλίου του ΔΟΑΤΑΠ στις 17 Ιουλίου, στις 18 Σεπτεμβρίου και στις 6 Νοεμβρίου του 2015, για να συζητήσουν ειδικά την αλληλογραφία τους με την Κύπρο και άλλους δημόσιους φορείς, ώστε να πάρουν τις αποφάσεις που πήραν. Άρα η παρούσα διοίκηση το παίδεψε το θέμα.

Θίξατε κάτι που νομίζω ότι πρέπει να χαρακτηρίζει όχι μόνο τη διοίκηση, αλλά κυρίως τα θέματα της εκπαίδευσης, δηλαδή το ότι πρέπει εδώ να υπάρχουν αναγνωρίσεις χωρίς σκιές, όπως είπατε. Διότι αν υπάρχουν σκιές σε θέματα εκπαίδευσης, τότε περίπου όλα επιτρέπονται σε μια κοινωνία. Γι’ αυτό και είμαστε ιδιαίτερα αυστηροί και γι’ αυτό θα επιδιώξουμε τον εκσυγχρονισμό του ΔΟΑΤΑΠ. Όμως, δεν φτάνει μόνο αυτό. Και θα σας πω τι εννοώ.

Πάλι όπως είπατε, αμφότεροι γνωρίζουμε αυτά τα θέματα πολύ καλά. Ορισμένα θέματα στον κόσμο της εκπαίδευσης πρέπει να είναι αυτονόητα. Αυτός ο υπερκαθορισμός μέσω των κανόνων οδηγεί σε απίστευτες στρεβλώσεις, διότι έτσι όπως έχει γίνει, στα καλά καθούμενα ό,τι δεν απαγορεύεται θεωρείται ότι επιτρέπεται.

Αυτό δεν μπορεί να γίνει στον χώρο της εκπαίδευσης. Επειδή ακριβώς είναι τόσο περίπλοκος, θα πρέπει να υπάρχουν πλαίσια και σε αυτόν και με μια ακαδημαϊκή ηθική θα πρέπει κανείς να δει τι μπορεί να κάνει και τι δεν μπορεί να κάνει.

Εμείς δεν είμαστε αντίθετοι στα εξ αποστάσεως. Προφανέστατα! Το είπατε κι εσείς. Αλλά, όχι χωρίς κανόνες. Όμως, και οι κανόνες δεν πρέπει να καθορίζουν τα πάντα και να είσαι από πάνω τους για να δεις αν τους ικανοποιούν ή όχι.

Αυτό, όμως, θέλει μια νέα ακαδημαϊκή ηθική. Και δεν βοηθούν οι κραυγές που ακούγονται και σε αυτή την Αίθουσα ότι αν γίνει η περίφημη εξωστρέφεια των πανεπιστημίων, τότε θα λυθούν και τα οικονομικά προβλήματα και τα ακαδημαϊκά. Αυτό είναι μια άλλη απάτη.

Η εξωστρέφεια σήμερα υπάρχει στα πανεπιστήμια. Έχουμε τεράστια έσοδα από την Ευρωπαϊκή Ένωση, με βάση, παραδείγματος χάριν, ανταγωνιστικά προγράμματα. Έχουμε εξαιρετικό κόσμο που έρχεται και φεύγει και πολλά άλλα αρνητικά. Δεν είναι εκεί το θέμα μας, όμως. Το θέμα δεν είναι με ποιον τρόπο, στραμπουλίζοντας την ακαδημαϊκή δεοντολογία, θα φέρνουμε λεφτά στο πανεπιστήμιο. Αυτό πρέπει να το σπάσουμε. Αυτά είχα να πω.

Σημειώνω αυτό που είπατε. Ξέρω ότι είναι δύο δημόσια πανεπιστήμια που έχουν αυτές τις συμβάσεις μέχρι το 2021 και το 2023. Θα έρθω σε επαφή με τους πρυτάνεις, αλλά επιμένω ότι άλλος πρέπει να είναι ο τρόπος αντιμετώπισης αυτών.

Βεβαίως, θα θέλαμε με μεγάλη χαρά να συμβάλετε στον όποιο εκσυγχρονισμό θα προτείνουμε για το ΔΟΑΤΑΠ.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Οικονομικών, Διοικητικής Ανασυγκρότησης, Οικονομίας και Ανάπτυξης, ο Αναπληρωτής Υπουργός Οικονομικών, καθώς και η Υφυπουργός Οικονομικών κατέθεσαν στις 8-3-2017 σχέδιο νόμου: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις.

Επίσης ανακοινώνω στο Σώμα ότι η τρίτη με αριθμό 549/1-3-2017 επίκαιρη ερώτηση πρώτου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Υποδομών και Μεταφορών, σχετικά με την παράλογη εκποίηση της κερδοφόρας «ΕΓΝΑΤΙΑΣ ΟΔΟΥ Α.Ε.», δεν θα συζητηθεί λόγω αναρμοδιότητας. Αρμόδιο είναι το Υπουργείο Οικονομικών.

Επίσης η τέταρτη με αριθμό 550/1-3-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών και Μεταφορών, σχετικά με την ύπαρξη μόλις τεσσάρων ραντάρ ταχύτητας στο εθνικό δίκτυο της χώρας, δεν θα συζητηθεί.

Η τέταρτη με αριθμό 175/7-10-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Περιβάλλοντος και Ενέργειας, σχετικά με την αντιπλημμυρική θωράκιση του Νομού Λακωνίας, δεν θα συζητηθεί κατόπιν συνεννόησης του αρμόδιου αναπληρωτή Υπουργού με τον Βουλευτή.

Η όγδοη με αριθμό 463/10-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας, δεν θα συζητηθεί κατόπιν συνεννόησης του αρμόδιου Υπουργού με τον Βουλευτή.

Θα συζητηθεί η δεύτερη με αριθμό 548/28-2-2017 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την πρωτοφανή καθυστέρηση στην απονομή νέων συντάξεων.

Κυρία Χριστοφιλοπούλου, έχετε τον λόγο για δύο λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Πρόεδρε, γνωρίζετε ότι χθες το βράδυ κατετέθη σχετική τροπολογία με το θέμα της επίκαιρης ερώτησης και πρέπει να σας πω, ότι όταν κατατέθηκε αυτή η επίκαιρη στις 28-2-2017, κύριε Υπουργέ, είχε ήδη γίνει η πρώτη όχληση της ΕΛΣΤΑΤ περί του προβλήματος.

Εκεί, λοιπόν, σας ρωτούσα τι θα κάνετε με τον νέο υπολογισμό.

Φέρατε μία τροπολογία μπάλωμα και δεν ξέρω γιατί ακριβώς φέρατε αυτή την τροπολογία. Για να φτάσετε μέχρι το 2020, έτσι ώστε να μπορέσει η ΕΛΣΤΑΤ να προσδιορίσει τον τρόπο καταβολής συντάξεων με βάση τον νόμο Κατρούγκαλου.

Για να δούμε, όμως, πώς έγιναν τα πράγματα, κύριε Υπουργέ. Διότι ο νόμος Κατρούγκαλου κατετέθη πρώτη φορά στον ελληνικό λαό ως σχέδιο, τον Γενάρη του 2016. Από τότε, λοιπόν, μέχρι τον Μάιο που ψηφίσατε τον νόμο, έπρεπε μια στοιχειωδώς σοβαρή κυβέρνηση να έχει ειδοποιήσει την ΕΛΣΤΑΤ, να έχει συνεργαστεί μαζί της και να έχει δει, αν είναι εφαρμόσιμα αυτά τα οποία καλέσατε -όχι εμάς γιατί καταψηφίσαμε- τους Βουλευτές σας να ψηφίσουν. Δεν είναι, λοιπόν, μόνο εκτρωματικός ο νόμος Κατρούγκαλου. Δεν καταργεί μόνο το ΕΚΑΣ και πετσοκόβει τις συντάξεις, δεν έχει μόνο τον κόφτη της προσωπικής διαφοράς για τους παλιούς συνταξιούχους, αλλά είναι και μία μέγγενη για τους νέους συνταξιούχους.

Κύριε Υπουργέ, φέρατε, λοιπόν, μία τροπολογία χθες τη νύχτα, την οποία είχατε διαρρεύσει πέντε ημέρες πριν, για να κάνετε τι; Όπως σας είπα, για να μπαλώσετε. Πού είναι ο κ. Κατρούγκαλος σήμερα, κύριε Πρόεδρε; Ο κ. Κατρούγκαλος δραπέτευσε, διότι καταρρέει ο νόμος του. Και δεν καταρρέει μόνο απ’ αυτό, αλλά καταρρέει και απ’ όλα τα άλλα που θα συζητήσουμε μετά, από έναν ΕΦΚΑ που δεν λειτουργεί, από ένα διοικητικό χάος το οποίο έχει προκληθεί. Το ζήτημα, όμως, είναι ότι δεκάδες χιλιάδες συνταξιούχων έχουν μείνει όμηροι επί μήνες, επειδή εσείς δεν κάνατε τα δέοντα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Και όχι μόνο αυτό, αλλά ψηφίστηκε ο νόμος τον Μάη και έφτασε Νοέμβρης, κύριε Υπουργέ, για να φτάσετε να πείτε στην ΕΛΣΤΑΤ να ασχοληθεί με το θέμα. Τι ακριβώς κάνετε; Μαθητευόμενοι μάγοι της κακιάς ώρας. Νομίζω ότι θα ήσασταν πιο χρήσιμος στο δικηγορικό σας γραφείο και θα έπρεπε να σκεφτείτε τι να κάνετε. Νομίζω, λοιπόν, κύριε Υπουργέ, ότι οφείλετε κάποιες απαντήσεις, αν και δεν ξέρω τι μπορείτε να απαντήσετε. Ο νόμος θέλει από την αρχή μηδενική βάση και συνεννόηση μπας και βγάλουμε άκρη.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για την ανάγκη απάντησης της ερώτησής σας, κυρία Χριστοφιλοπούλου, ζήτησα να έχω τη σχετική αλληλογραφία με την ΕΛΣΤΑΤ.

Προφανώς θα έχετε και εσείς υποθέσει, πως η σχετική διάταξη του νόμου δεν διατυπώθηκε από ανθρώπους που δεν γνωρίζουν ζητήματα σχετικά με τη λειτουργία της ΕΛΣΤΑΤ και τα θέματα της Εθνικής Αναλογιστικής Αρχής. Θέλω να πω με αυτό, ότι η σχετική διατύπωση στον νόμο υπεβλήθη όχι από την ΕΛΣΤΑΤ φυσικά αλλά από τις αρμόδιες υπηρεσίες του Υπουργείου, που γνωρίζουν τα σχετικά ζητήματα. Και είναι σύμφωνη η σχετική διατύπωση με τη διεθνή βιβλιογραφία. Βεβαίως η μεθοδολογία δεν είναι η ίδια παντού, αλλά η βιβλιογραφία η οποία ετέθη υπ’ όψιν μας από τις αρμόδιες υπηρεσίες του Υπουργείου, υπεδείκνυε κατ’ αποτέλεσμα τη σχετική διατύπωση ως εύστοχη διατύπωση. Από 24 Μαΐου η αρμόδια διευθύντρια του Υπουργείου απευθύνθη στην ΕΛΣΤΑΤ, προκειμένου να γίνουν οι σχετικές συνεννοήσεις, για να έχουμε με απόλυτη ασφάλεια την ορθή επιλογή του σχετικού συντελεστή. Δεν είναι κάτι που μπορεί κανείς να θεωρήσει ως κίνηση αμελή ή κίνηση ύποπτη.

Έγινε η διαδικασία των συζητήσεων με την ΕΛΣΤΑΤ σε διαδοχικές συναντήσεις από τότε και, πράγματι, είναι ένα δυσχερές θέμα, απασχόλησε πάρα πολύ τους ειδικούς ο τρόπος επιλογής του σωστού συντελεστή και αυτό είναι που συνέβη και καταλήξαμε με βάση και τις μελέτες που έκανε η ΕΛΣΤΑΤ και τις υποδείξεις σε αυτόν τον τρόπο υπολογισμού. Διότι ενώ κατά τη διεθνή βιβλιογραφία ο συντελεστής της ετήσιας μεταβολής μισθού είναι συντελεστής που προσφέρεται για τον σκοπό που πρέπει να επιτελέσει σύμφωνα με τον νόμο, εντούτοις δεν υπάρχουν τα διαθέσιμα στοιχεία, γιατί όπως και η ΕΛΣΤΑΤ ανακοίνωσε σχετικά πριν λίγες ημέρες, αποκλίνει από τον δείκτη κόστους-εργασίας. Ενώ η ΕΛΣΤΑΤ, δηλαδή, έχει δείκτη κόστους-εργασίας, δεν ταυτίζεται αυτός με τον δείκτη ετήσιας μεταβολής μισθών.

Γι’ αυτόν τον λόγο επελέγη, με επιστημονικό τρόπο, ως ορθότερη η μεθοδολογία κατάρτισης του συντελεστή μεταβολής μισθών σύμφωνα με τη μεταβολή του δείκτη τιμών καταναλωτή. Δεν χρειάζεται να ψάχνετε άλλους λόγους σχετικούς με την εξεύρεση και την προσπάθεια εξεύρεσης του σωστού συντελεστή.

Ήταν, πραγματικά, μία δύσκολη δουλειά και γι’ αυτό τράβηξε τόσον καιρό, αν υπολογίσετε από τον Μάιο πόσος καιρός πέρασε για να γίνει όλη αυτή η δουλειά. Φυσικά η ΕΛΣΤΑΤ άρχισεμεθοδολογικά να εξετάζει το θέμα περίπου από τον Νοέμβριο, όταν κατέληξαν οι μεταξύ τους συνεργαζόμενοι φορείς, δηλαδή η Εθνική Αναγνωριστική Αρχή, οι υπηρεσίες του Υπουργείου και η ΕΛΣΤΑΤ. Άρχισαν τον Νοέμβριο να επεξεργάζονται πολύ πιο συγκεκριμένη, προσδιορισμένη πλέον, έρευνα, πάνω στο πλαίσιο το οποίο χρησιμοποιήθηκε για να καταλήξει στην πρόταση, την οποία εμείς υποβάλουμε μετά από αυτή την επεξεργασία με τη σχετική τροπολογία.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, ποτέ δεν κατηγόρησα είτε εγώ είτε η Δημοκρατική Συμπαράταξη αυτή τη μεθοδολογία. Εμείς κάνουμε τη συγκεκριμένη κριτική στον νόμο Κατρούγκαλου για όλη τη μεθοδολογία.

Μάλιστα μέσα στην ερώτησή μου τι σας λέω; Σας λέω ότι η σύγκριση παρόμοιων συστημάτων που ισχύουν σε άλλες ευρωπαϊκές χώρες, απαιτεί χρόνο. Δηλαδή αναγνωρίζω ότι υπάρχουν παρόμοια συστήματα.

Τι σας λέω. Σήμερα μου είπατε ότι δεν καθυστερήσατε. Εγώ να δεχθώ το προφορικό της επικοινωνίας της κυρίας διευθύντριας στις 24 Μαΐου. Να το δεχθώ καλοπίστως. Σας παρακαλώ πολύ, μπορείτε να καταθέσετε στη Βουλή –αν χρειαστεί γι’ αυτό, κύριε Πρόεδρε, να καταθέσω γραπτή ερώτηση ή και αίτηση κατάθεσης εγγράφου- τα στοιχεία της αλληλογραφίας αυτής; Γιατί μου κάνει τρομερή εντύπωση, εάν γνωρίζατε το πρόβλημα και το ανεφάρμοστο, γιατί αυτό που κάνετε με την τροπολογία, δεν μπορούσατε να το προβλέψετε μέσα στον νόμο. Ξέρατε, λοιπόν, ότι είναι δύσκολο ή δεν ξέρατε; Ή δεν ξέρατε ή ξέρατε και μας κοροϊδεύετε.

Διότι αν ξέρατε τη δυσκολία του εγχειρήματος, θα έπρεπε μέσα στον νόμο να έχετε βάλει μεταβατική περίοδο. Και σας μιλάει Βουλευτής ενός κόμματος το οποίο από την πρώτη μέρα, από τον Νοέμβριο του 2015 κύριε Πρόεδρε, είχαμε καλέσει για διάλογο, είχαμε καταθέσει προτάσεις. Το θέμα, όμως, δεν είναι αν εμείς είχαμε καταθέσαμε προτάσεις. Το θέμα είναι τι κάνατε εσείς.

Σήμερα δεκάδες χιλιάδες συνταξιούχοι είναι στην ουρά. Περιμένουν την αναγνώριση. Πείτε και κάτι επ’ αυτού. Πώς σκοπεύετε, με βάση αυτή την τροπολογία που καταθέσατε και με βάση τις ουρές των συνταξιούχων που έχουν δημιουργηθεί, που περιμένουν να πάρουν τη σύνταξή τους -οι περισσότεροι από αυτούς δεν έχουν πάρει καν προσωρινή σύνταξη, κύριε Πρόεδρε, τις μέρες που ζούμε- αυτοί οι άνθρωποι να εξυπηρετηθούν; Πότε θα εξυπηρετηθούν οι ουρές για τον τρόπο αναγνώρισης των πλασματικών χρόνων; Και το ξέρετε πολύ καλά το πρόβλημα. Για απαντήστε μου. Πότε αυτοί οι άνθρωποι θα μπορέσουν να εξυπηρετηθούν, με βάση αυτά τα μπαλώματα που κάνετε;

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερεις μαθητές και μαθήτριες και τέσσερεις εκπαιδευτικοί συνοδοί τους από το 105ο Δημοτικό Σχολείο Αθηνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Η προσωρινή σύνταξη που καταβάλλουμε, σύμφωνα με τον νόμο, ανέρχεται στο ύψος των 768 ευρώ, κατ’ ανώτατο όριο. Επομένως υπάρχει δυνατότητα καταβολής μίας αξιοπρεπούς προσωρινής σύνταξης, που στηρίζεται, κατά τα άλλα, στα δεδομένα προηγούμενων διατάξεων των προηγούμενων νόμων της δικής σας κυβέρνησης, η οποία, πάντως, όπως γνωρίζετε, κατέβαλε ως προσωρινή σύνταξη το 80% εκείνης που αντιστοιχούσε στις αποδοχές του τελευταίου μήνα. Οι αποδοχές αυτές μπορούσαν να είναι και ελάχιστες, μπορεί να ήταν και μέγιστες. Θα μπορούσαν να είναι αποδοχές ενός μερικώς απασχολούμενου, μπορούσαν να είναι και αποδοχές πολύ μικρού ύψους. Διότι ξέρουμε πολύ καλά τα τελευταία χρόνια ότι οι μισθοί έχουν καταρρεύσει.

Άρα συγκρίνοντας αυτά –δεν έχω στατιστικά στοιχεία για να δω- θεωρώ λογικά ότι η προσωρινή σύνταξη που καταβάλλουμε, ενδεχομένως σε ορισμένες περιπτώσεις να είναι και καλύτερη, ενώ σε κάποιες περιπτώσεις μπορεί να είναι και μικρότερη.

Όμως, από τις αιτήσεις που υποβάλλονται για συνταξιοδότηση, κυρία Χριστοφιλοπούλου, έχει παρατηρηθεί ότι κοντά στο 30% απορρίπτονται, διότι δεν συμπληρώνονται προϋποθέσεις για να χορηγηθεί η σύνταξη. Συνεπώς όσον αφορά τα νούμερα που λέτε περί πενήντα χιλιάδων ή πενήντα οκτώ χιλιάδων ή εξήντα οκτώ χιλιάδων στην αναμονή, θα σας πω ότι πρόκειται για πολύ μικρότερες συντάξεις, οι οποίες ικανοποιούνται όταν είναι ευχερής η διαπίστωση της ορθότητας των δεδομένων, όταν δηλαδή αυτά καλύπτουν τις προϋποθέσεις του νόμου για τη χορήγηση σύνταξης και τότε αυτή χορηγείται ως προσωρινή.

Πρέπει να σας διευκρινίσω κάτι, που ευλόγως δημιουργεί ερωτήματα και αμφιβολίες στους ανθρώπους, όσον αφορά αυτό που βάλαμε στον νόμο για τον επανυπολογισμό των συντάξεων. Είναι σαφές ότι δεν χρειάζεται νέος συντελεστής για τον επανυπολογισμό των συντάξεων. Ο συντελεστής χρειάζεται γι’ αυτό που περιμένουμε να καταλήξουμε με την ΕΛΣΤΑΤ και που μπαίνει τώρα με τροπολογία, δηλαδή ο συντελεστής χρειάζεται για τις συντάξεις όσων αιτούνται σύνταξη μετά τη 13η Μαΐου του 2016. Χρειάζεται μόνο γι’ αυτούς.

Επομένως δεν έχουμε πρόβλημα χρόνου, γιατί είμαστε μέσα στα χρονικά πλαίσια. Πράγματι έχει περάσει ένα επτάμηνο, πρέπει να ανταποκριθούμε γρήγορα αλλά αφορά αυτό το μέρος, δεν αφορά τις παλιές συντάξεις, διότι οι παλιές συντάξεις υπολογίζονται με βάση τον συντάξιμο μισθό, που προσδιορίζεται έτσι από τις προηγούμενες καταστατικές διατάξεις των επιμέρους ταμείων. Συνεπώς δεν υπάρχει πρόβλημα ως προς την καταβολή συντάξεων, διότι ο νέος τύπος όπως προσδιορίστηκε και θα ψηφιστεί από τη Βουλή, θα δώσει τη δυνατότητα άμεσα να εκδίδονται και συντάξεις, σε όσους ζητούν για πρώτη φορά σύνταξη μετά τη 13η Μαΐου 2016.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 10 Μαρτίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 560/6-3-2017 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εσωτερικών,σχετικά με την αποκατάσταση των ζημιών από φυσικές καταστροφές στο Δήμο Ευρώτα.

2. Η με αριθμό 564/6-3-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων**,** σχετικά με τα αντισυνταγματικά και εξωακαδημαϊκά κριτήρια επιλογής των υποψηφίων μελών ΣΕΠ στο Ελληνικό Ανοιχτό Πανεπιστήμιο.

3. Η με αριθμό 568/6-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εσωτερικώνμε θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη».

4. Η με αριθμό 573/7-3-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτηπρος τον Υπουργό Εσωτερικών,σχετικά με την επικινδυνότητα του εθνικού δικτύου Αμφιλοχίας-Λευκάδας-Πρέβεζας-Ηγουμενίτσας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 561/6-3-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις προτάσεις και αιτήματα των δήμων των Μεσογείων εν όψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελευθέριος Βενιζέλος» με το ελληνικό δημόσιο για την περίοδο 2025-2055.

2. Η με αριθμό 569/7-3-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας,σχετικά με την ενεργοποίηση της απόφασης για την πιλοτική μελέτη της ζώνης οικιστικού ελέγχου (ΖΟΕ) του Άργους.

3. Η με αριθμό 575/7-3-2017 επίκαιρη ερώτηση του Βουλευτή Αττικής του Λαϊκού Συνδέσμου – Χρυσή Αυγή κ. Ηλία Κασιδιάρη προς τον Υπουργό Οικονομικών,σχετικά με την προκλητική μείωση της ειδικής εισφοράς αλληλεγγύης για πολιτικά πρόσωπα.

4. Η με αριθμό 571/7-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξηςσχετικά με την υπόθεση της μπύρας και αν υπάρχουν επίορκοι στην Επιτροπή Ανταγωνισμού.

5. H με αριθμό 405/30-1-2017 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ**.** Χρήστου Μπγιάλα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη μετάβαση στο ψηφιακό σήμα για μεγάλα τμήματα της επαρχίας.

6. Η με αριθμό 543/28-2-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με την αναγνώριση προϋπηρεσίας στην «ΕΡΤ Α.Ε.» για τους υπαλλήλους του π. δ.64/2006.

7. Η με αριθμό 462/9-2-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με τα ΕΛΤΑ και την καταβολή οφειλομένων του δημοσίου.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2746/20-1-2017 ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Εθνικής Άμυνας,σχετικά με την απαξίωση των Ελληνικών Αμυντικών Συστημάτων (ΕΑΣ) με την παραχώρηση της καταστροφής παλαιών πυρομαχικών σε ιδιώτη.

Πριν δώσω τον λόγο στην κ. Χριστοφιλοπούλου ξανά για την έτερη ερώτησή της, ανακοινώνω στο Σώμα τα ακόλουθα:

Η πρώτη με αριθμό 554/3-3-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Πολιτισμού και Αθλητισμού, σχετικά με τον σχεδιασμό για την κατάργηση της Εφορείας Αρχαιοτήτων Κιλκίς, δεν θα συζητηθεί λόγω απουσίας του αρμόδιου Υπουργού στο εξωτερικό.

Η δέκατη τρίτη με αριθμό 338/13-1-2017 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την προοπτική κατοικήσεως των είκοσι οκτώ νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας, δεν θα συζητηθεί λόγω απουσίας του αρμόδιου Υπουργού στο εξωτερικό.

Η πρώτη με αριθμό 553/3-3-2017 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Εσωτερικών, σχετικά με την αντιμετώπιση του προβλήματος των τροχαίων ατυχημάτων, την ενίσχυση της κυκλοφοριακής αγωγής και την καλύτερη εφαρμογή του Κώδικα Οδικής Κυκλοφορίας (Κ.Ο.Κ.), δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση.

Επίσης, η έβδομη με αριθμό 461/8-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την «τρομοκρατική επίθεση με καλάσνικοφ κατά ανδρών των ΜΑΤ», δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση.

Η δέκατη με αριθμό 434/2-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών, σχετικά με την «ανθελληνική δράση Τούρκων πρακτόρων και εκπροσώπων τους στη Θράκη», δεν θα συζητηθεί λόγω κωλύματος του αρμόδιου Υπουργού.

Η δέκατη τέταρτη με αριθμό 430/31-1-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη προς τον Υπουργό Εσωτερικών, σχετικά με τη σημαντική μείωση της πυροσβεστικής δύναμης στην Περιφερειακή Ενότητα Θεσσαλονίκης, δεν θα συζητηθεί λόγω κωλύματος του αρμόδιου Υπουργού.

Θα συζητηθεί τώρα η δέκατη όγδοη με αριθμό 441/6-2-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναστολή του ασφαλιστικού νόμου για τα «μπλοκάκια» μέχρι την άρση των αδικιών που προκαλούνται από τη στρεβλή εφαρμογή του.

Η κ. Χριστοφιλοπούλου έχει τον λόγο για δύο λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς θέλω να σημειώσω στην προηγούμενη συζήτησή μας ότι δεν παίρνουν όλοι προσωρινή σύνταξη. Δεν το λέω ως απάντηση προς εσάς, αλλά ως δεδομένο. Κράτησα τα νούμερα που μου είπατε και θα επανέλθω.

Επειδή αναφέρατε και εσείς το θέμα των εργασιακών σχέσεων, το οποίο απειλεί το ασφαλιστικό, θέλω να πω ότι σήμερα υπάρχει πρωτοσέλιδο στην «ΚΑΘΗΜΕΡΙΝΗ» για τους χαμηλούς μισθούς, οι οποίοι είναι βόμβα στα ταμεία.

Το ξέρουμε, το γνωρίζουμε, είναι πρόβλημα βιωσιμότητας. Αυτό που εμείς ισχυριζόμαστε είναι ότι με αυτόν τον τρόπο, έτσι όπως νομοθετήθηκε ο νόμος Κατρούγκαλου και έτσι όπως εφαρμόζεται, δεν δίνει καμμία λύση, αντίθετα επιδεινώνει την κατάσταση.

Αυτό το συνδέω με την ερώτησή μου για τα μπλοκάκια, γιατί, κύριε Υπουργέ, σ’ αυτό που επιχειρήσατε να λύσετε φοβούμαι πολύ ότι αντί να το λύσετε, δημιουργήσατε επιπλέον πρόβλημα. Τι εννοώ; Εννοώ ότι το πρόβλημα που υπάρχει διαχρονικά με τα μπλοκάκια με τους επί συμβάσει έργου απασχολούμενους είναι ότι πολλές φορές υποκρύπτεται εξαρτημένη εργασία, αλλά υπάρχουν και άλλες τόσες φορές που είναι καθαρή σύμβαση έργου. Υπάρχει, για παράδειγμα, ο μηχανικός που κάνει ένα σπίτι σε ένα νησί και μια οικοδομή στην Αθήνα, ο οποίος με βάση αυτό που πάτε να κάνετε δήθεν για να λύσετε, έρχεται τώρα να θεωρηθεί ως μισθωτός.

Άρα, με τον τρόπο που πήγατε να λύσετε τα μπλοκάκια, κλείνοντας το μάτι σε όσους εργάζονται με μπλοκάκια, κάνατε κακό κατ’ αρχάς σ’ αυτούς τους ίδιους. Γιατί; Γιατί με όλο αυτό το αλαλούμ των διπλών εισφορών που έχουν καταβληθεί τι έχουμε; Έχουμε αύξηση της μαύρης και αδήλωτης εργασίας, διότι πολλοί απ’ αυτούς πιέζονται, καθώς τους έχετε βάλει να είναι όμηροι των εργοδοτών, χειρότερα απ’ ό,τι ήταν στο παρελθόν. Τι γίνεται με αυτούς; Πιέζονται από τους εργοδότες για να δουλέψουν μαύρα, αυξάνεται η μαύρη εργασία, χάνουν το δημόσιο και το ασφαλιστικό σύστημα πόρους και τελικά χάνουν όλοι. Χάνουν οι ίδιοι οι άνθρωποι και έχουμε κλείσιμο δραστηριοτήτων.

Εσείς ο ίδιος –δεν θέλω να το επικαλεστώ, μπορείτε να το πείτε ο ίδιος στη Βουλή- έχετε πει πόσοι ασφαλισμένοι έκλεισαν τα βιβλία τους, βεβαίως για πάρα πολλούς λόγους, αλλά ένας απ’ αυτούς είναι και αυτός, είναι ο τρόπος που επιχειρήσατε να λύσετε ένα υπάρχον πρόβλημα, το οποίο έγινε χειρότερο με αυτό που κάνατε.

Θέλω από εσάς να μας πείτε σήμερα εδώ στη Βουλή τι ακριβώς προτίθεστε να κάνετε, πώς προχωρά αυτή η εγκύκλιος, τι προτίθεστε να κάνετε για το μέλλον και αν θα δεχθείτε ενδεχομένως προτάσεις, που προκύπτουν και από τη νομολογία άλλων κριτηρίων που θα μπορούσαν να ελαφρύνουν την κατάσταση και να πάμε σε πολύ πιο λειτουργικές λύσεις.

**ΠΡΟΕΔΡΕΥΩΝ (Γεώργιος Βαρεμένος):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αυτό που είπα κυρία Χριστοφιλοπούλου, πριν από λίγες ημέρες από την ίδια θέση εδώ στο Κοινοβούλιο είναι ότι παρά τις εντυπώσεις που δημιουργούνται εκείνο που αποτελεί αλήθεια είναι πως εκείνοι που έκλεισαν φέτος μπλοκάκια ήταν λιγότεροι απ’ όσους έκλεισαν πέρυσι, εάν θυμάμαι καλά, και πάντως κυμαίνονται περίπου στο ίδιος ύψος οι περιπτώσεις που κάποιος επιλέγει να κλείσει μπλοκάκι. Πάντα συνέβαινε, κάθε χρόνο. Επομένως, δεν συνέβη φέτος λόγω της διάταξής μας.

Εκείνο που επιχειρήσαμε είναι να δώσουμε μια ευκαιρία, εάν θέλετε, μια πρόφαση σε όσους απασχολούσαν μισθωτούς με εξαρτημένη εργασία ως να ήσαν ελεύθεροι επαγγελματίες και τους επιβάρυναν τα βάρη. Αυτό το δώσαμε ως εργαλείο σε καλόπιστους εργοδότες, οι οποίοι θα μπορούσαν να αδράξουν την ευκαιρία και να είναι νόμιμοι. Διότι, όπως έχω πει κατ’ επανάληψη και το γνωρίζουν τέλος όλοι όσοι ασχολούνται με την κοινωνική ασφάλιση, δεν αποτελούσε κριτήριο για την ένταξη στη χορεία των μισθωτών εάν ο τρόπος πληρωμής ήταν με μπλοκάκι. Τα αρμόδια όργανα του ΙΚΑ για τη μισθωτή εργασία περιπτώσεις που συνελάμβαναν με μπλοκάκι, ενώ έπρεπε να είναι εξαρτημένης εργασίας, τις αντιμετώπιζαν με την επιβολή προστίμων και προσαυξήσεων στους εργοδότες που συνελάμβαναν. Αυτό γινόταν κατά κόρον.

Επομένως, ξαναλέω ότι δεν ήρθαμε να αλλάξουμε τα νομικά κριτήρια για τον χαρακτηρισμό της μισθωτής εργασίας. Δώσαμε ένα εργαλείο για την καλύτερη διαχείριση αυτών των θεμάτων από τους ελεύθερους επαγγελματίες, γενικά από τη μικρή και μεσαία επιχειρηματικότητα, με όρους που επαναφέρουν σε ένα σημαντικό βαθμό ή μπορούν να επαναφέρουν τουλάχιστον κανόνες θεμιτού και όχι αθέμιτου ανταγωνισμού, διότι αυτό δεν οδηγεί σε καλά αποτελέσματα ούτε την οικονομία.

Αυτό είναι που έχω πει. Όταν θα ξεκαθαρίσουν όλα τα θολά σημεία, διότι υπάρχει και μία σύγχυση που προκαλούν εσφαλμένα δημοσιεύματα, θα φανούν τα θετικά αποτελέσματα αυτής της προσπάθειας. Νομίζω ότι μπορούν να υπάρξουν, εάν όλοι συμβάλλουμε με έναν τρόπο καλόπιστο στην εφαρμογή της σχετικής διάταξης.

Τελειώνω με μια παραδοχή στην παρατήρησή σας ότι μπορεί να συμβεί κάποιος ασφαλισμένος, ενώ έχει υπολογιστεί η εισφορά του με βάση τη δραστηριότητά του ως ελεύθερου επαγγελματία, εάν είχε τέτοια με βάση τα εισοδήματα, να γίνεται ΑΠΔ και να καλείται ως μισθωτός και συντρέχει κατά την ίδια χρονική περίοδο να κληθεί να καταβάλει πρόσθετη εισφορά πάνω από αυτή που του αντιστοιχεί. Αυτό μπορεί πράγματι να συμβεί, όταν συντρέχει τέτοια περίπτωση. Πρέπει όμως να δούμε ότι αυτή η περίπτωση, αυτό το ενδεχόμενο, επιλύεται πάρα πολύ σύντομα με την εκκαθάριση των ασφαλιστικών εισφορών που οφείλει κάποιος να καταβάλει πραγματικά, η οποία γίνεται όταν θα εξαχθούν και τα στοιχεία του καθαρού εισοδήματος με τη νεότερη φορολογική δήλωση, που θα επεξεργαστεί η Γενική Γραμματεία Εσόδων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εγώ σας ευχαριστώ.

Τον λόγο έχει η κ. Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Ως προς το θέμα της ασφαλιστικής εκκαθάρισης, ισχύει το «ζήσε Μάη μου να φας τριφύλλι», κύριε Υπουργέ. Έχουμε ένα πρόβλημα διπλών εισφορών και λέμε ποιος θα το κάνει αυτό.

Αναφερθήκατε πριν στον καλόπιστο εργοδότη. Ξέρετε τι θα κάνουν όλοι; Εγώ δεν θα πω ότι δεν υπάρχουν καλόπιστοι εργοδότες, ούτε είμαστε εμείς που δαιμονοποιούμε τις επιχειρήσεις και το επιχειρείν. Ωστόσο, γνωρίζουμε πάρα πολύ καλά ότι και έξω στην αγορά εργασίας υπάρχουν πάρα πολλά που γίνονται από κακόπιστους εργοδότες. Να βάλουμε τα πράγματα σε μια σειρά.

Κατ’ αρχάς, η μαύρη εργασία που είπα πριν συνδέεται και με απολύσεις. Ξέρετε γιατί θα τον απολύσει αυτόν; Θα τον απολύσει γιατί αντί να πληρώσει την εισφορά του 13%, θα πάει στο ΤΕΒΕ, στον ΟΑΕΕ και θα πληρώσει πολύ λιγότερα, παίρνοντας κάποιον άλλον. Άρα, είναι υπαρκτό το πρόβλημα που δημιουργήσατε με τα μπλοκάκια και σε σχέση με το πόσοι θα φύγουν από το σύστημα, γιατί θα αποφασίσουν ότι δεν τους βολεύει και θα δουλεύουν στη μαύρη εργασία, και σε σχέση με τον εκβιασμό που θα κάνουν εργοδότες κανονικά, οι κακόπιστοι –εγώ δεν λέω όλοι- πάνω στους εργαζόμενους. Και το βάρος τελικά της απόδειξης το φέρει τελικά ο εργαζόμενος με βάση τη ρύθμιση που φέρατε.

Η νομολογία, την οποία γνωρίζετε, έχει βάλει πολλά κριτήρια. Η ρύθμισή σας –και σε αυτό σας απαντώ- έχει μόνο ένα: τον αριθμό των εργοδοτών. Υπάρχει ο χρόνος. Υπάρχει ο τόπος. Υπάρχει ο τρόπος. Υπάρχουν πολλά στοιχεία από τη νομολογία που μπορείτε να πάρετε, ώστε να βοηθηθείτε και να φτιάξετε κάτι.

Τέλος, υπάρχουν και προτάσεις να ξεμπλοκαριστεί ευρύτερα το πρόβλημα μιας αγοράς που αυτήν τη στιγμή με τις υπέρογκες εισφορές -γιατί έχει ελαφρυνθεί ένα μέρος των αυτοαπασχολούμενων από εισφορές, αλλά υπάρχει ένα σημαντικό κομμάτι μεσαίων, μικρομεσαίων επιχειρήσεων, απλών επιχειρηματιών, εμπόρων και της καθημερινότητας- σφαδάζει.

Η Δημοκρατική Συμπαράταξη έχει καταθέσει στον διάλογο προτάσεις. Θέλω να σας τις θυμίσω. Και με την ευκαιρία απαντήστε μου, γιατί κάποιες από αυτές θα μπορούσατε να τις δεχθείτε.

Το πάγωμα των οφειλών μέχρι τις 31 Δεκεμβρίου 2016. Αυτό μπορεί να συνδυαστεί και να σταματάει εάν έχουμε επανένταξη όσων έχασαν τη ρύθμιση των εκατό δόσεων. Το να χορηγήσετε ασφαλιστική ενημερότητα και ικανότητα για να μπορούν να έχουν υγειονομική περίθαλψη αν κάποιος είχε σταματήσει και μπορεί τώρα να αρχίσει να καταβάλει τις εισφορές τους έστω λίγο-λίγο. Δώστε δηλαδή ένα κίνητρο στον άνθρωπο, που δεν μπορεί να καταβάλει τις εισφορές, να έρθει να ασφαλιστεί. Δώστε ένα ασφαλιστικό κίνητρο. Για όσους είναι άνω των εξήντα επτά –και ξέρετε πολύ καλά ότι υπάρχουν έμποροι και βιοτέχνες, που είναι άνω των εξήντα επτά και χρωστούν στον ΟΑΕΕ και δεν μπορούν να πάρουν σύνταξη- εμείς θα λέγαμε για όσα χρόνια έχουν καταβάλει εισφορές –είκοσι χρόνια, είκοσι πέντε χρόνια- να τους δώσετε, κύριε Υπουργέ, το αναλογικό, αυτό το κάτι άλλο. Γιατί να το πάρουν από το κοινωνικό εισόδημα αλληλεγγύης; Κάποιοι μπορεί να μην το δικαιούνται. Δούλεψαν αυτά τα χρόνια. Πλήρωσαν εισφορές αυτά τα χρόνια. Αν θέλετε, κάντε αυτήν την ρύθμιση, την οποία σας προτείνουμε, έτσι ώστε να ελαφρυνθεί ένας κόσμος, που αυτή τη στιγμή υποφέρει και δεν έχει σύνταξη και περίθαλψη.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σχετικά με το πάγωμα των οφειλών, κυρία Χριστοφιλοπούλου, και την επανένταξη όσων απώλεσαν ρυθμίσεις, ως προς το μεν πάγωμα έχω πει κατ’ επανάληψη και μπορεί κάποιος να το επιβεβαιώσει ευχερώς ότι δεν υπάρχει περίπτωση το ΚΕΑΟ να στραφεί εναντίον ασφαλισμένων οι οποίοι έχουν πραγματική αδυναμία καταβολής εισφορών. Αυτό είναι το κριτήριο.

Γιατί για εκείνους που μπορούν να καταβάλουν εισφορές και δεν το κάνουν, δεν μπορεί να υπάρξει αυτή η ευχέρεια και η ανοχή. Και καλώς δεν υπάρχει αυτή η ανοχή, διότι το ΚΕΑΟ πράγματι με την καλή του λειτουργία, που έχει βελτιωθεί κατά πολύ και είναι λογικό, αλλιώς δουλεύει κατά την πρώτη περίοδο ένας φορέας, αποκτά μια εμπειρία και δουλεύει καλύτερα τα επόμενα χρόνια, έχει άξια στελέχη κι έχει συμβάλει πάρα πολύ στη βελτίωση των εσόδων και θα μας οδηγήσει και σε ένα θετικό αποτέλεσμα στα οικονομικά δεδομένα του ΕΦΚΑ. Επομένως, δεν μπορούμε να πάμε και δεν είπαμε ποτέ ότι θα πάμε σε ένα γενικό πάγωμα οφειλών.

Στην πράξη, όμως, αυτό εντελώς με πραγματικά δεδομένα των δυνατοτήτων των ασφαλισμένων, καθώς προσεγγίζουμε την οφειλή στη βάση των εισφοροδοτικών δυνατοτήτων και των περιουσιακών στοιχείων του οφειλέτη, το αντιμετωπίζουμε ήδη με καλά αποτελέσματα. Και από την πλευρά του ασφαλισμένου οφειλέτη δεν διώκουμε κάποιον που δεν μπορεί να ανταποκριθεί.

Σχετικά με την επανένταξη επίσης, έχουμε δώσει κατευθύνσεις και εφαρμόζονται περιπτώσεις που απώλεσαν κάποιοι την εισφορά για ανυπαίτιους λόγους, επανέρχονται και ήδη συμβαίνει αυτό. Συνέβαινε και στον ΟΑΕΕ κυρίως, γιατί εκεί εμφανίζονται τα πιο πολλά προβλήματα, στους ελεύθερους επαγγελματίες. Αυτόν τον κανόνα τηρεί και το ΚΕΑΟ.

Για τη χορήγηση της ενημερότητας το σκέφτομαι πραγματικά να μην υπάρξει τέτοια περίπτωση απώλειας κι έχω πει σε όλους να προσέλθουν στον ΕΦΚΑ, να καταβάλουν τις εισφορές τους, διότι πλέον μπορούν, εκείνοι που δεν μπορούσαν λόγω μεγάλου ύψους να καταβάλουν τις εισφορές, κι αυτό είναι ένα μεγάλο βήμα ώστε να πάμε στο επόμενο, να έχουν και ενημερότητα πλήρη.

Για τους άνω των εξήντα επτά, υπάρχει μια πρόβλεψη στον νόμο μας για καταβολή της σύνταξης. Όταν κάποιος καταβάλλει στον ΟΑΕΕ μέχρι το πάνω από 20.000 ευρώ οφειλόμενο ποσό έχει την ευχέρεια -είναι διάταξη παλιά- να εξοφλεί το υπόλοιπο των 20.000 ευρώ από μελλοντικές συντάξεις. Επομένως και με τα δεδομένα που έχουν, τα χρονικά δηλαδή, διότι έχουν κάνει αίτηση σε προγενέστερο χρόνο και θα μπορούσαν να πάρουν αναδρομικά κι ένα μεγάλο ύψος, μπορούν να αξιοποιήσουν αυτήν την ευκαιρία. Πολλοί δεν το ξέρουν. Τους καλώ να το κάνουν.

Ως προς το άλλο σημείο της πρότασή σας, που είναι και δική μου σκέψη και τη συζητάμε, αλλά τη συζητάμε στα πλαίσια της συμφωνίας που επιχειρούμε να έχουμε και στα θέματα αυτά των οφειλών, είναι ένα θέμα το οποίο πραγματικά μπορούμε να το δούμε, όχι όμως ως γενική κατάσταση και κατεύθυνση, διότι θα αφαιρέσουμε θεμελιώδεις αρχές από το σύστημα κοινωνικής ασφάλισης, θα καταργήσουμε την καθολικότητα και υποχρεωτικότητα, αν φτάσουμε στο σημείο ο καθένας να παίρνει σύνταξη ανάλογα με όσα χρόνια θέλει να καταβάλει. Προφανώς δεν εννοείτε αυτό. Δεν έχουμε τέτοια άποψη ούτε εμείς ούτε εσείς.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, όχι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι μια περίπτωση που πρέπει να δούμε για την έκτακτη κατάσταση στην οποία βρέθηκε η χώρα και πολλοί δεν μπορούσαν να καταβάλουν. Πρέπει να δούμε αυτό το θέμα. Είναι σκέψεις που έχω κι εγώ και τις συζητώ.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Η έκτη με αριθμό 520/23-2-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου – ο οποίος, απ’ ό,τι πληροφορηθήκαμε είχε και ένα ατύχημα και του ευχόμαστε ταχεία ανάρρωση- προς τον Υπουργό Οικονομικών,σχετικά με τη «σιωπή του κ. Τσακαλώτου και τις δεσμεύσεις της Κυβέρνησης», δεν θα συζητηθεί λόγω κωλύματος του Υπουργού Οικονομικών κ. Τσακαλώτου.

Δεν θα συζητηθεί, επίσης, η εντέκατη με αριθμό 435/2-2-2017 επίκαιρη ερώτηση δεύτερου κύκλου Βουλευτού Β΄ Αθηνών του Λαϊκού Συνδέσμου -Χρυσή Αυγή κ. Ελένης Ζαρούλια προς τον Υπουργό Οικονομικών,σχετικά με τον «διορισμό υπόδικης στη Διοίκηση του Υπερταμείου», λόγω κωλύματος του Υπουργού Οικονομικών κ. Τσακαλώτου.

Η δέκατη έκτη με αριθμό 439/6-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Οικονομικών,σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας, δεν θα συζητηθεί λόγω κωλύματος του Υπουργού.

Επίσης, δεν θα συζητηθεί η δέκατη έβδομη με αριθμό 498/20-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την υπόθεση «SIEMENS».

Δεν θα συζητηθεί η δωδέκατη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννιά τέκνων Ελλήνων από τους βρεφονηπιακούς σταθμούς», λόγω ανειλημμένων υποχρεώσεων του Υπουργού Εσωτερικών κ. Σκουρλέτη.

Παράλληλα, δεν θα συζητηθεί η τρίτη με αριθμό 556/6-3-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την «ανάληψη από το ελληνικό δημόσιο του ανεξόφλητου υπολοίπου δανειακής σύμβασης του Οργανισμού Μεγάρου Μουσικής Αθηνών (ΟΜΜΑ)», λόγω κωλύματος του Αναπληρωτή Υπουργού Οικονομικών κ. Χουλιαράκη.

Δεν θα συζητηθεί η δεύτερη με αριθμό 2787/23-1-2017 ερώτηση του κύκλου των αναφορών - ερωτήσεων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη «διαχείριση και αξιοποίηση της ακίνητης περιουσίας των Υπουργείων Υγείας και Εργασίας, Κοινωνικής Ασφάλισης και Κοινωνικής Αλληλεγγύης», λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Επίσης, δεν θα συζητηθεί η τρίτη με αριθμό 446/18-10-2016 ερώτηση του κύκλου των αναφορών - ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα «σοβαρά προβλήματα που αντιμετωπίζουν οι αγρότες», λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου, ο οποίος βρίσκεται εκτός Αθηνών.

Θα συζητηθεί, όμως, τώρα η δεύτερη με αριθμό 557/6-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τις προθέσεις του Υπουργείου για τροποποίηση του άρθρου 20 του ν.4387/2016 περί περικοπής των συντάξεων, ακόμη και για ελάχιστο αγροτικό εισόδημα ή και αναστολή καταβολής σύνταξης για αιρετούς αυτοδιοίκησης.

Ορίστε, κύριε Κεγκέρογλου, έχετε τον λόγο για δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να ευχηθούμε γρήγορη ανάρρωση στον Γιάννη Κουτσούκο, ο οποίος πράγματι –τον επισκέφθηκα χθες- είχε αυτό το ατύχημα, αλλά θα είναι σύντομα κοντά μας. Ελπίζω ο κ. Τσακαλώτος να μπορέσει να έρθει να απαντήσει στην ερώτησή του, γιατί είναι σοβαρό το θέμα.

Κύριε Υπουργέ και από αυτά που συζητήθηκαν σήμερα με τις δυο ερωτήσεις της κ. Χριστοφιλοπούλου, αλλά και από αυτά που απασχολούν τους ασφαλισμένους, από τις τροπολογίες που έχετε φέρει στη Βουλή μετά τον Μάιο που ψηφίστηκε ο ν.4387 φαίνεται, αποδεικνύεται ότι δεν έγινε η προετοιμασία που χρειαζόταν και κυρίως δεν ελήφθησαν υπ’ όψιν οι εμπεριστατωμένες, τεκμηριωμένες και ουσιαστικές προτάσεις που είχαμε καταθέσει.

Και βεβαίως, η έλλειψη αναλογιστικής μελέτης φάνηκε και από τα λεγόμενά σας σήμερα ότι ήταν η αιτία που δεν έχει υπολογιστεί ακόμα ούτε καν ο συντελεστής. Δεν έχει προσδιοριστεί ο συντελεστής έκδοσης των συντάξεων δέκα μήνες μετά. Αυτή είναι η απόλυτη αποτυχία ενός νόμου!

Αυτός ο νόμος στο άρθρο 20 προβλέπει τα εξής: Εάν ένας συνταξιούχος έχει ένα ελάχιστο εισόδημα –οποιοδήποτε- από κάποια πηγή –έχω επιλέξει και μιλώ για ένα ελάχιστο αγροτικό εισόδημα, επειδή χιλιάδες συνταξιούχοι διατηρούν μικρή αγροτική περιουσία ή και μια ελάχιστη ενίσχυση γι’ αυτό- χάνουν μεγάλο μέρος της σύνταξής τους, ενώ ταυτόχρονα καταβάλλουν ασφαλιστικές εισφορές για το επιπλέον εισόδημα που έχουν και καλώς πράττουν.

Υπάρχει και η δεύτερη παράγραφος, η οποία λέει: «Εάν ένας συνταξιούχος αναλάβει εργασία ή δραστηριότητα σε φορείς της γενικής κυβέρνησης, τότε αναστέλλεται εντελώς η σύνταξή του». Επειδή η ερμηνεία για τη δραστηριότητα σε φορείς της γενικής κυβέρνησης αφορά από τις σχολικές επιτροπές μέχρι μια κοινωφελή επιχείρηση ενός δήμου, ή τις ίδιες τις αρμοδιότητες στο πλαίσιο του δήμου –και μιλάμε για εκλεγμένους, αλλά και μη εκλεγμένους ανθρώπους, οι οποίοι ορίζονται από τα δημοτικά συμβούλια- χρειάζεται διευκρίνιση για αυτό το θέμα, γιατί δεν προβλέπεται ότι ακόμα και αν παραιτηθούν από την αποζημίωση –αν προβλέπεται τέτοια αποζημίωση, διότι εδώ δεν αναφέρει αν παίρνουν αντιμισθία ή αποζημίωση- αν προβλέπεται, λοιπόν, μια αποζημίωση 500 ευρώ σε μια περίπτωση, 100 ευρώ, 50 ευρώ και παραιτηθεί από αυτή την αποζημίωση, να μην έχει καμμία επίπτωση στη σύνταξή του. Αυτό δεν προβλέπεται. Χρειάζεται διευκρίνιση.

Επίσης, αναφέρω δύο ειδικά θέματα. Το ένα είναι ότι με τον νόμο του 2010 προστατεύονταν οι πολύτεκνοι της κατηγορίας αυτής, οι πολύτεκνοι που είχαν ένα τουλάχιστον ανήλικο παιδί, ενώ τώρα με την παράγραφο 5 του άρθρου 20, το οποίο συζητάμε, ισχύει μόνο σε όσους έχουν αξιοποιήσει αυτή τη διάταξη, αλλιώς δεν προστατεύεται ο πολύτεκνος.

Για τους συνταξιούχους του ΟΓΑ έχουμε συζητήσει πάρα πολλές φορές. Για ένα τουλάχιστον διάστημα μέχρι να μεταβιβάσουν την περιουσία τους, όπως προβλέπεται και από τον κανονισμό της Ευρωπαϊκής Ένωσης, ανεξάρτητα από το ύψος του αγροτικού εισοδήματος, περικόπτεται η σύνταξη.

Θέλουμε σαφείς απαντήσεις, γιατί τα ζητήματα αυτά απασχολούν τους πολίτες και νομίζω ότι θα είναι χρήσιμη η απάντησή σας.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Οι τροπολογίες κατατίθενται αφού ψηφιστεί ο νόμος. Αυτό δεν είναι παράδοξο. Είναι λογικό οι τροπολογίες να κατατίθενται για να επιλυθούν θέματα εφαρμογής και μια σειρά πρακτικά ζητήματα, τα οποία από τότε που ψηφίστηκε ο ν.4387 είχα προμηνύσει ότι θα χρειαστούν. Και τώρα ακόμα που με ρωτάτε, σας λέω ότι και πάλι θα χρειαστούν και διευκρινιστικές εγκύκλιοι και θα εκδοθούν υπουργικές αποφάσεις. Υπάρχει μία σειρά από θέματα για να μπορούμε να εφαρμόσουμε, με τον καλύτερο δυνατό και αποτελεσματικό τρόπο, ένα τεράστιο έργο που αφορά την κοινωνική ασφάλιση σε αυτή την έκταση.

Όμως, δεν είδα προτάσεις σας για τα θέματα που επισημαίνετε, κύριε Κεγκέρογλου. Η άρνησή σας τότε ήταν καθολική και κάθετη. Επομένως δεν μπήκατε στη διαδικασία του να μας προτείνετε διαφορετικά πράγματα στα επιμέρους ζητήματα που θέτετε τώρα με την ερώτησή σας.

Ο νόμος μιλάει για όσους μετά την 13–5-2016 αποχωρούν από τον εργασιακό βίο, την απασχόληση, τη δραστηριότητα και συνταξιοδοτούνται. Οι αυτοδιοικητικοί έχουν εκλεγεί πριν τον νόμο, άρα η ένταξή τους στις διατάξεις δεν τους αφορά για να έχουν μείωση μισθού. Με τον τρόπο, δηλαδή, που εσείς λέτε και με τον τρόπο που μας έθεσαν οι αυτοδιοικητικοί –μια σειρά φορείς, για να μην πω ονομαστικά τον καθένα- η συμμετοχή ως δραστηριότητα σε μια σειρά επιτροπές και σε αυτοδιοικητικά έργα να μη θεωρείται συμμετοχή για την οποία ο νόμος προβλέπει μείωση σύνταξης.

Το λέω και τώρα, όπως το είπα και χθες που συναντήθηκα με την Κεντρική Ένωση Δήμων Ελλάδος. Είδα πάνω από εκατό δημάρχους στο γραφείο μου και τους είπα σε γενικές γραμμές αυτά που λέω και σε σας, ότι δεν υπάρχει περίπτωση μείωσης συντάξεων σε αυτές τις κατηγορίες. Δεν έχει καμμία λογική να υπάρχουν τέτοιες συνέπειες γι’ αυτές τις περιπτώσεις.

Νομίζω ότι ήταν αυτονόητο. Είπα ότι, αν χρειαστεί, θα κάνω διευκρινιστική εγκύκλιο. Αν δεν είναι αυτή αρκετή –δεν νομίζω βέβαια ότι δεν θα είναι αρκετή- θα προχωρήσουμε ακόμα και σε νομοθετική ρύθμιση με τροπολογία.

Η ζωή είναι ευρύτερη από τη φαντασία που μπορεί να έχει ο νομοθέτης και δεν μπορεί να καλύψει ποτέ ένας νόμος και οι διατάξεις του κάθε περίπτωση. Γι’ αυτό τον λόγο χρειάζονται ερμηνευτικές εγκύκλιοι και αν χρειαστεί, ερμηνευτικές διατάξεις νόμων.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, πρέπει να δώσετε σαφείς απαντήσεις. Δεν μπορεί ούτε η εγκύκλιος ούτε ακόμα και η αξιόπιστη δήλωσή σας στο Κοινοβούλιο να αλλάξει τον νόμο. Χρειάζεται τροποποίηση του νόμου.

Να ξεκινήσω από τους ανθρώπους που ασχολούνται με τα κοινά. Κατ’ αρχάς, ανεξάρτητα αν εκλέχθηκε κάποιος παλαιότερα, αυτό το διάστημα γίνεται με απόφαση δημάρχου ή απόφαση δημοτικού συμβουλίου τοποθέτηση σε θέσεις.

Άρα θεωρείται ότι τώρα αναλαμβάνει υπηρεσία. Και αφού τώρα αναλαμβάνει υπηρεσία, η παράγραφος 2 είναι σαφέστατη. Κι εγώ δεν θα έλεγα τίποτα. Θα έλεγα, «ο Υπουργός το είπε, προχωράμε».

Παρακάτω όμως, ο νόμος λέει –και αυτό έχει επιπτώσεις- ότι όποιος αναλάβει δραστηριότητα στους φορείς της γενικής κυβέρνησης οφείλει να το δηλώνει στον ΕΦΚΑ, για να του κόβεται η σύνταξη. Και αν το δηλώσει στον ΕΦΚΑ, τότε θα έχουμε απιστία για τον υπάλληλο που θα παραλάβει την αίτηση να την κρίνει ότι δεν χρειάζεται, επειδή εσείς θεωρείτε ότι με εγκύκλιο μπορείτε να αλλάξετε τον νόμο. Έτσι τουλάχιστον είπατε.

Δεν πιστεύω ότι το πιστεύετε, γιατί κατ’ αρχάς είστε από τους καλούς νομικούς. Άρα, δεν το πιστεύετε. Γιατί το λέτε; Γιατί δεν φέρνετε διάταξη να τροποποιήσετε αυτό το άρθρο, το οποίο είναι προχειρότατο; Εκτός αν είναι στο πλαίσιο των συμφωνιών σας με την τρόικα. Πείτε το καθαρά: «Δεν μπορούμε να το αλλάξουμε» ή «Δεν είναι, και μπορούμε, και πρέπει να το αλλάξουμε».

Ένας πολίτης συνταξιούχος που τοποθετείται στη σχολική επιτροπή –δεν χρειάζεται να είναι εκλεγμένος- έχει αυτή την επίπτωση. Είναι, νομίζω, θέμα για το οποίο πρέπει να φέρετε τροπολογία, όπως φέρατε τροπολογία -και καλά κάνετε- για την ασφαλιστική ικανότητα, μετά την ερώτηση που σας έκανα, την οποία δεν ήρθατε να απαντήσετε λόγω φόρτου εργασίας πριν από δεκαπέντε ημέρες. Και καλά κάνατε και τη φέρατε. Και σωστό είναι αυτό που είπατε ότι ό,τι στραβό έχει ψηφιστεί σε έναν νόμο πρέπει να διορθώνεται με τροπολογία. Βεβαίως. Αλλά όταν σας τα λέμε την ώρα που ψηφίζεται ο νόμος και σας καταθέτουμε προτάσεις…

Και κάνετε μεγάλο λάθος, γιατί ακόμα και ο κ. Κατρούγκαλος, τον οποίο δεν συμπαθώ πολιτικά καθόλου, από αυτό εδώ το Βήμα είπε ότι οι μόνοι που κατέθεσαν προτάσεις για το ασφαλιστικό είναι η Δημοκρατική Συμπαράταξη. Δεν είναι όμως εκεί το αντικείμενο. Ο κόσμος ξέρει. Το αντικείμενο είναι να δούμε εδώ τι γίνεται.

Για τους συνταξιούχους, λοιπόν, που έχουν ένα ελάχιστο εισόδημα από κάπου, θα τους περικόπτετε το 40%; Πρέπει να πάνε να το δηλώσουν στον ΕΦΚΑ; Για τους αγρότες που συνταξιοδοτούνται μετά τον Μάιο, ισχύει η προστασία που υπάρχει για τους πριν, όπως έχετε ήδη δηλώσει και αναφέρετε και σε μια παράγραφο;

Είναι μεγάλο θέμα, γιατί αυτές τις μέρες γίνεται η διαδικασία τροποποίησης των δικαιωμάτων από τις ενισχύσεις. Αν, λοιπόν, δεν ισχύει η προστασία για τους αγρότες που θα συνταξιοδοτηθούν από τον Μάιο και μετά και που έχουν υποβάλει αίτηση κι έχουν συμπληρώσει τα εξήντα επτά χρόνια, θα πρέπει να μπουν σε μια διαδικασία τροποποίησης των δικαιωμάτων τους.

Και γι’ αυτό έχει μεγάλη αξία η τοποθέτησή σας και η απάντησή σας σε σχέση με το συγκεκριμένο θέμα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κι εγώ ευχαριστώ, κύριε Κεγκέρογλου.

Πράγματι, η εγκύκλιος δεν καταργεί νόμο και δεν θα ήταν δυνατό εγώ να πω κάτι τέτοιο. Όμως, η εγκύκλιος έχει το τεκμήριο της νομιμότητας κι έχει κανονιστική επιρροή στη δρώσα διοίκηση. Υπό την έννοια αυτή, η εγκύκλιος λειτουργεί στο πλαίσιο του νόμου με ερμηνευτική ισχύ για σημεία τα οποία χρειάζονται διευκρινίσεις και κατευθύνσεις προς τους δημοσίους υπαλλήλους που καλούνται να τον εκτελέσουν.

Ο νόμος δεν είναι δυνατόν να εξαντλεί την πραγματική ζωή. Δεν γίνεται να τη χωρέσεις σε δύο διατάξεις την πραγματικότητα. Κι εδώ χρειάζεται μια επεξεργασία κι εφαρμογή, όπως κάνει ο εφαρμοστής του δικαίου. Και ως τέτοιος εφαρμοστής του δικαίου, καλείται και ο ΕΦΚΑ να εφαρμόσει τον νόμο και κατ’ επέκταση, οι υπάλληλοι και τα στελέχη του.

Εξηγώ: Δεν χρειάζεται νόμος για κάτι που είναι αυτονόητο και έχει την απάντηση στην ίδια τη λειτουργία του νόμου. Όταν προκύπτει εισόδημα από οικονομική δραστηριότητα, τότε πράγματι μπαίνει ένα θέμα να μην έχει κάποιος και την αποδοχή μιας σύνταξης, για να γίνεται πλουσιότερος κατά τη λήψη και της σύνταξης και του εισοδήματος που διαμορφώνει. Και αυτή ήταν πάντα η λειτουργία του νομοθέτη στην κοινωνική ασφάλιση και με τους προηγούμενους νόμους.

Δεν είναι καινούργιο αυτό, δεν δημιουργούμε δηλαδή κάτι νέο στο ζήτημα της εφαρμογής των διατάξεων αυτών. Στον ν.3863 και στον ν.3865 προβλεπόταν. Μάλιστα, εκεί προβλεπόταν μια αναστολή της σύνταξης, αν ήσουν κάτω των πενήντα πέντε ετών, γενικώς, πλήρης αναστολή και όχι μείωση. Προβλεπόταν για τους απασχολούμενους στο δημόσιο μείωση κατά 70% και όχι 60%, που προβλέπεται στον ν.4387. Δηλαδή, υπάρχει και μια θετικότερη κατά 10% καταβολή σύνταξης με βάση τον ν.4387 συγκριτικά με τον ν.3863 και τον ν.3865, κυρίως, -γιατί αφορά τους δημοσίους υπαλλήλους- της κυβέρνησής σας.

Για τους αγρότες έχω πει -περνάει ο καιρός, βέβαια και πρέπει να δούμε τι κάνουμε και με τους νεότερους- ότι για όσους απασχολούνταν στον αγροτικό, κτηνοτροφικό ή αλιευτικό τομέα μέχρι 31 Δεκεμβρίου του 2016 δεν επέρχεται καμμία συνέπεια για την καταβολή των συντάξεων. Εννοείται -και απαντώ και σε ένα άλλο σκέλος της ερώτησής σας- ότι και όσοι είχαν αποχωρήσει με τον ν.4387 διατηρούν τη σύνταξή τους, εάν είχαν τότε αναλάβει δραστηριότητες που δεν ενέπιπταν στις προηγούμενες διατάξεις. Διότι και υπό τις προηγούμενες διατάξεις δεν μπορούσε κάποιος που ήταν ασφαλισμένος του ΟΑΕΕ να ξεκινήσει νέα επιχειρηματική δραστηριότητα χωρίς περικοπή της σύνταξης. Και τότε προβλεπόταν και προβλεπόταν και κατάργηση ή αυξημένη εισφορά. Κατά περίπτωση κυμαίνονταν οι συνέπειες από ταμείο σε ταμείο.

Το ζήτημα είναι τι κάνουμε για τους αγρότες που βγαίνουν στη σύνταξη από εδώ και πέρα. Εκείνο που πρέπει να δούμε σε κάθε περίπτωση σχετίζεται και με την αγροτική καλλιέργεια και με την πολιτική που πρέπει να επιλέξουμε στην αγροτική παραγωγή και στην κτηνοτροφική παραγωγή. Τα ζητήματα των δικαιωμάτων και των ενισχύσεων έχουν σχέση και με αυτό το ερώτημα που λέτε και θέλει μια ιδιαίτερη μελέτη σε συνεργασία και με τον αγροτικό κόσμο, διότι διαφέρουν οι τοποθετήσεις στον αγροτικό κόσμο. Άλλοι λένε να υπάρχει περικοπή, για να μπορεί να περνάει ο κλήρος στους νέους ανθρώπους. Άλλοι λένε να μη γίνεται.

Εγώ προσωπικά δεν έχω καταλήξει τι είναι αυτό που ανταποκρίνεται καλύτερα στην ανάγκη και της αγροτικής οικονομίας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο νόμος τι λέει;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επομένως θα το δούμε αυτό. Πιστεύω ότι μέσα στη χρονιά θα καταλήξουμε. Κανείς δεν υποχρεώνεται να βγει στη σύνταξη. Μπορεί να περιμένει να δούμε συνολικά στο πλαίσιο της αγροτικής μας πολιτικής και το ζήτημα αυτό.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Θέλω να ανακοινώσω στο Σώμα ότι η ένατη με αριθμό 467/10-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Υγείας, σχετικά με τη σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στην Χαλκίδα, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη.

Η πέμπτη με αριθμό 552/3-3-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας, επίσης δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη.

Η δέκατη ένατη με αριθμό 402/27-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού, δεν θα συζητηθεί για τον ίδιο λόγο.

Η δέκατη πέμπτη με αριθμό 333/12-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων, δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά.

Η τέταρτη με αριθμό 527/24-2-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με το Πολυδύναμο Περιφερειακό Ιατρείο της Τήλου, δεν θα συζητηθεί λόγω κωλύματος του Υπουργού Υγείας κ. Ξανθού, εξαιτίας ανειλημμένων υποχρεώσεων.

Η πρώτη με αριθμό 1481/24-11-2016 ερώτηση του κύκλου αναφορών -ερωτήσεων του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Υγείας, σχετικά με τις καταγγελίες για υψηλά ποσοστά καισαρικών τομών στην Ελλάδα χωρίς ιατρική αιτιολόγηση, δεν θα συζητηθεί λόγω κωλύματος του Υπουργού Υγείας κ. Ξανθού, εξαιτίας ανειλημμένων υποχρεώσεων.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 10.45΄ λύεται η συνεδρίαση για αύριο, ημέρα Παρασκευή 10 Μαρτίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 12/10/20-2-2017 επίκαιρης επερώτησης Βουλευτών της Κοινοβουλευτικής Ομάδας της Νέας Δημοκρατίας προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εργαζόμενοι και συνταξιούχοι βιώνουν καθημερινά τα κενά και τα βάρη του νέου ασφαλιστικού», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**